b'\n_START_ARTICLE_\nNiilo R\xc3\xa4s\xc3\xa4nen\n_START_PARAGRAPH_\nNiilo Bernhard Nikodemus R\xc3\xa4s\xc3\xa4nen (6. joulukuuta 1890 Simo \xe2\x80\x93 8. maaliskuuta 1965 Oulu) oli suomalainen rovasti, opettaja ja runoilija. H\xc3\xa4n k\xc3\xa4ytti my\xc3\xb6s nimimerkki\xc3\xa4 Teemu Pahnila._NEWLINE_R\xc3\xa4s\xc3\xa4nen p\xc3\xa4\xc3\xa4si ylioppilaaksi Oulun lyseosta 1910. H\xc3\xa4n opiskeli sitten teologiaa Helsingin yliopistossa ja h\xc3\xa4net vihittiin papiksi 1914. R\xc3\xa4s\xc3\xa4nen suoritti pastoraalitutkinnon 1916. H\xc3\xa4n valmistui my\xc3\xb6hemmin Turun yliopistosta filosofian kandidaatiksi 1926 ja filosofian maisteriksi 1927. R\xc3\xa4s\xc3\xa4nen suoritti viel\xc3\xa4 kasvatusopillisen tutknnon 1929 ja teologian kandidaatin tutkinnon 1943. H\xc3\xa4n teki opintomatkat Viroon vuosina 1928 ja 1932._NEWLINE_R\xc3\xa4s\xc3\xa4nen toimi Oulaisten kirkkoherran apulaisena 1914\xe2\x80\x931838 ja sen j\xc3\xa4lkeen Temmeksen kirkkoherrana 1939\xe2\x80\x931947. H\xc3\xa4n oli 1927 perustetun Oulaisten yhteiskoulun johtajana 1927\xe2\x80\x931932 sek\xc3\xa4 koulun uskonnon, ruotsin ja suomen kielen opettajana 1927\xe2\x80\x931936. R\xc3\xa4s\xc3\xa4nen oli uskonnon ja historian lehtorina Heinolan, Raahen ja It\xc3\xa4-Suomen opettajaseminaareissa 1942\xe2\x80\x931947 ja viimeksi h\xc3\xa4n toimi uskonnon ja historian lehtorina It\xc3\xa4-Suomen opettajaseminaarissa Joensuussa 1947\xe2\x80\x931956 ennen el\xc3\xa4kkeelle j\xc3\xa4\xc3\xa4mist\xc3\xa4\xc3\xa4n._NEWLINE_R\xc3\xa4s\xc3\xa4nen kirjoitti Oulaisten kunnan historiateoksen, kaksi runokokoelmaa sek\xc3\xa4 s\xc3\xa4velsi ja sanoitti useita Opettajain lehdess\xc3\xa4 julkaistuja lauluja.'